Dr. Alexander Logie du Toit (14 Maart 1878 – 25 Februarie 1948) was 'n Suid-Afrikaanse geoloog. Hy is in Kaapstad gebore en is van Afrikaans-Skotse afkoms. Hy studeer eers aan die Diocesan College en die Suid-Afrikaanse Kollege en gaan dan na Glasgow waar hy in 1899 as 'n myningnieur kwalifiseer. Hy spesialiseer in geologie en word op 23 jarige ouderdom aangestel as lektor aan die Universiteit van Glasgow. In 1903 keer hy terug na Suid-Afrika en sluit aan by die Geologiese Kommissie in die Kaap. Later was hy werksaam as 'n geoloog vir die Departement Besproeiing en vir De Beers. Hy was 'n ondersteuner van Alfred Wegener se teorie oor kontinentale drywing. Hy verwerf wêreldwye aansien met sy deeglike en omvattende werk. Hy het in 1926 sy eerste uitgawe van The Geology of South Africa gepubliseer met opvolg uitgawes in 1939 en 1954. In 1943 word hy as 'n fellow verkies tot die Royal Society. Hy het veral beroemd geword vir sy geskrifte oor kontinentale drywing. In 1927 het hy Gustaaf Molengraaff ontmoet tydens Molengraaf se Shaler-gedenkekspedisie. Hy is in 1948 in Kaapstad oorlede. Die Geologiese Vereniging van Suid-Afrika hou jaarliks 'n Alex du Toit Gedenklesing ter ere van die werk en vooruitgang wat hy vir geologie in Suid-Afrika gedoen het.